מיה קלה בנצור

ביוגרפיה

בנצור התאמנה בקבוצות הפועל חיפה ומכבי חיפה.

אלופת ישראל

באליפות ישראל באתלטיקה שנערכה ביולי 1972 זכתה בנצור במדליית זהב בקפיצה לרוחק בתוצאה של 5.14 מטר, לפני אורית אברמוביץ' מהפועל חדרה (5.01 מטר) וחנה אנגל מרמת השרון (5.00 מטר) ובכך הייתה לאלופת ישראל באתלטיקה הצעירה ביותר, בת 13 שנים ו-10 חודשים.

1973

באליפות ישראל באתלטיקה שנערכה ביוני 1973 זכתה בנצור בשתי מדליות, כסף וארד. מדליית כסף, בקפיצה לרוחק בתוצאה של 5.39 מטר, אחרי טובה פינק מהפועל תל אביב (5.44 מטר) וסמדר לובנו מהפועל העמקים (5.33 מטר) ומדליית ארד, בריצת 100 מטר בתוצאה של 12.5 שניות, אחרי אסתר רוט-שחמורוב (11.5 שניות) ואלה קציר מהפועל רמת גן (12.1 שניות). חודש לאחר מכן, בתחרויות האתלטיקה של המכביה התשיעית היא זכתה בשתי מדליות, זהב וכסף. מדליית זהב בריצת שליחות 4x100 מטר בתוצאה של 48.46 שניות ומדליית כסף בקפיצה לרוחק, בתוצאה של 5.58 מטר, אחרי טובה פינק (5.62 מטר) ולפני זיוה רבינוביץ' (5.44 מטר).

1974

בתחרויות "הגימנסיאדה" (אליפות העולם לתלמידי בתי ספר תיכוניים) שנערכו בוייסבאדן מערב גרמניה בספטמבר 1974 זכתה בנצור במדליית ארד בקפיצה לרוחק בשיא ישראלי חדש לנערות עד גיל 16 של 5.71 מטר.

1977

באליפות ישראל באתלטיקה שנערכה ביוני 1977 זכתה בנצור במדליית כסף בקפיצה לרוחק בתוצאה של 5.68 מטר, אחרי אורנה עוזיאל מהפועל רמת גן (5.78 מטר) ולפני סיגל קשת מאס"א תל אביב שקבעה שיא ישראלי חדש לנערות גילאי 14 של 5.66 מטר. חודש לאחר מכן, בתחרויות האתלטיקה של המכביה העשירית היא זכתה ב-3 מדליות, 1 זהב ו-2 כסף. מדליית זהב, בריצת שליחות 4x100 מטר ביחד עם אסתר רוט-שחמורוב, ציפי בן-דב וענת להב בשיא ישראלי ובשיא מכביה חדש של 47.88 שניות ומדליות כסף, בריצת 100 מטר בשיא אישי חדש של 12.19 שניות, אחרי רוט-שחמורוב (11.80 שניות) ולפני ציפי בן-דב (12.23 שניות) ובריצת 200 מטר בשיא אישי חדש נוסף של 25.29 שניות, אחרי רוט-שחמורוב שקבעה שיא מכביה חדש של 24.03 שניות ולפני ענת להב (25.89 שניות).

1979

בתחרות שנערכה בקרדיף שבוויילס ב-21 ביולי 1979 זכתה בנצור במדליית זהב בקפיצה לרוחק בתוצאה של 5.82 מטר ובמדליית כסף בריצת שליחות 4x100 מטר ביחד עם ענת להב, רבקה קוגמן ואסתר רוט-שחמורוב בשיא ישראלי חדש של 47.68 שניות.

1981

באליפות ישראל שנערכה בתחילת יולי 1981 זכתה קלה בנצור במדליית זהב בקפיצה לרוחק בתוצאה של 5.78 מטר, לפני אורן שילרוף מהפועל חדרה (5.50 מטר) ושרון מירו מהפועל ירושלים (5.28 מטר).

אלופה ושיאנית המכביה

שבוע לאחר מכן, בתחרויות האתלטיקה של המכביה ה-11 שנערכו בהדר יוסף ביולי 1981 זכתה בנצור בשתי מדליות זהב, בקפיצה לרוחק בשיא מכביה חדש של 5.87 מטר ובריצת שליחות 4x100 מטר ביחד עם מיה בן-יהושע, רבקה קוגמן וענת להב בהשוואת השיא הישראלי ובשיא מכביה חדש של 47.68 שניות.

1983

בתחרות שנערכה בארצות הברית באפריל 1983 קבעה בנצור את הישגי השנה של אתלטית ישראלית, בריצת 100 מטר בתוצאה של 12.24 שניות ובקפיצה לרוחק בתוצאה של 5.82 מטר, ובכך קבעה את הקריטריון להשתתפות באוניברסיאדת אדמונטון (1983).

שיאנית ישראל

בתחרות שנערכה בטוסון אריזונה ב-1 במאי 1983 קבעה בנצור בקפיצה לרוחק שיא ישראלי חדש של 6.16 מטר, שיפור לשיא בן ה-12 שנים של אסתר רוט-שחמורוב (6.14 מטר).

1984

בתחרות שנערכה באולם בפלאגסטאף באריזונה בסוף ינואר 1984 קבעה בנצור בקפיצה לרוחק שיא ישראלי חדש של 6.06 מטר, שיפור לשיא בן ה-12 שנים של אסתר רוט-שחמורוב (5.98 מטר), שבועיים לאחר מכן, בתחרות שנערכה באותו המקום, בפברואר היא שיפרה את שיאה והעמידה אותו על 6.13 מטר. באולימפיאדת לוס אנג'לס (1984) היא סיימה במקום ה-16 בקפיצה לרוחק בתוצאה של 6.07 מטר ובמקום 36 בריצת 100 מטר בתוצאה של 12.30 שניות. שבועיים לאחר מכן, בתחרות שנערכה בסן סבסטיאן, ספרד ב-19 באוגוסט היא קבעה בקפיצה לרוחק שיא ישראלי חדש של 6.27 מטר. שיא זה החזיק מעמד שנתיים ונשבר על ידי סיגל גונן 6.46 מטר.

חייה האישיים

מיה קלה נישאה בשנת 1982 לאריק בנצור.
כיום, קלה בנצור היא ד"ר לפיזיותרפיה במכון וינגייט. מנהלת המחלקה לטיפול בפגיעות ספורט. בעלת תואר ראשון בחינוך גופני, תואר שני בפיזיותרפיה ובעלת תואר שלישי באוניברסיטת חיפה. היא פיזיותרפיסטית נבחרת ישראל במשחקים האולימפיים.

תארים והישגים

באירוע הצדעה לנשים בספורט, שהתקיים במסגרת הפסטיבל הבינלאומי "פמינה 2001", זכתה בנצור לכבוד.